ອົງ​ການ​ອະ​ນາ​ໄມ​ໂລກ ປະ​ກາດ​​ວ່າ ການ​ລະ​ບາດ​ຂອງ​ເຊື້ອ​ໄວ​ຣັ​ສ​ໂຄ​ໂຣ​ນາ ເປັນ​ພາ​ວະ​ສຸກ​ເສີນ ທາງ​ດ້ານ​ສາ​ທາ​ລະ​ນະ​ສຸກ ຂອງ​ໂລກ
ສະ​ຫະ​ລັດ ​ໄດ້​ຍົກ​ຍ້າຍ​ປະ​ຊາ​ຊົນ​ຂອງ​ຕົນ ຫຼາຍກວ່າ 200 ຄົນ ​ອອກ​ຈາກ​ເມືອງ ວູ​ຮານ ແລະ ຫຼາຍ​ໆປະ​ເທດ​ກໍ​ໄດ້​ຍົກ​ຍ້າຍ​ປະ​ຊາ​ຊົນ ​ຂອງ​ຕົນ​ອອກ​ຈາກ​ເມືອງ​ດັ່ງ​ກ່​າວ.
ອົງການອະນາໄມໂລກ ໄດ້ປະກາດວ່າ ການລະບາດຂອງເຊື້ອໄວຣັສໂຄໂຣນາທີ່ໄດ້ແຜ່ລາມຈາກຈີນ ໄປສູ່ 18 ປະເທດນັ້ນ ເປັນພາວະສຸກເສີນທາງດ້ານສາທາລະນະສຸກຂອງໂລກ ການປະກາດຈາກນະຄອນເຈນີວາໃນວັນພະຫັດວານນີ້ ໝາຍຄວາມວ່າອົງການອະນາໄມໂລກ ຖືວ່າການລະບາດດັ່ງກ່າວ ເປັນ “ເຫດການພິເສດ” ທີ່ຈຳເປັນຕ້ອງໄດ້ມີການປະສານງານເພື່ອຮັບມືຂອງນາໆຊາດ ພວກນັກຊ່ຽວຊານກ່າວວ່າ ມີຫຼັກຖານກ່ຽວກັບການຕິດຕໍ່ລະຫວ່າງຄົນຫາຄົນຂອງເຊື້ອໄວຣັສດັ່ງກ່າວ ສູນກາງຄວບຄຸມພະຍາດຂອງສະຫະລັດ ໃນວັນພະຫັດວານນີ້ໄດ້ລາຍງານກ່ຽວກັບກໍລະນີທຳອິດ ໃນການຕິດຕໍ່ແຕ່ຄົນຫາຄົນຢູ່ໃນສະຫະລັດ ພວກທ່ານໝໍເວົ້າວ່າ ຜູ້ຊາຍຄົນນຶ່ງຢູ່ນະຄອນຊີຄາໂກ ໄດ້ຕິດເຊື້ອໄວຣັສນີ້ ຈາກພັນລະຍາຂອງລາວ ທີ່ໄດ້ເດີນທາງໄປເມືອງວູຮານ ປະເທດຈີນ ລາວເປັນຜູ້ຕິດເຊື້ອໄວຣັສໂຄໂຣນາ ກໍລະນີທີ 6 ຢູ່ໃນສະຫະລັດ ອິນເດຍ ແລະຟີລິບປິນ ໄດ້ປະກາດກ່ຽວກັບກໍລະນີທຳອິດ ທີ່ໄດ້ຮັບການຢືນຢັນຂອງຕົນ ໃນວັນພະຫັດວານນີ້ ໂດຍຈະໄດ້ເຂົ້າຮວມຢູ່ໃນບັນຊີລາຍຊື່ຂອງປະເທດຕິດເຊື້ອ ຮວມທັງອອສເຕຣເລຍ ການາດາ ຟິນແລນ ຝຮັ່ງ ເຢຍຣະມັນ ຮົງກົງ ຍີປຸ່ນ ເນປາລ ສິງກະໂປ ເກົາຫຼີໃຕ້ ໄທ ສະຫະລັດອາຣັບເອເມີເຣັສ ແລະປະເທດຫວຽດນາມ ໃນຂະນະດຽວກັນ ຈຳນວນກໍລະນີຕິດເຊື້ອທີ່ໄດ້ຮັບການຢືນຢັນແລ້ວຢູ່ຈີນແມ່ນເພີ້ມຂຶ້ນໃນທຸກໆຊົ່ວໂມງ ກຳມາທິການອະນາໄມແຫ່ງຊາດຂອງຈີນ ກ່າວໃນຕອນເຊົ້າວັນສຸກມື້ນີ້ວ່າ ຈຳນວນຜູ້ຕິດເຊື້ອແມ່ນກາຍ 9,000 ຄົນແລ້ວ ເພີ້ມຂຶ້ນຫຼາຍກວ່າ 1,000 ຄົນ ໃນເວລາພຽງນຶ່ງມື້ ປະມານ 200 ຄົນໄດ້ເສຍຊີວິດ ສະຫະລັດໄດ້ຍົກຍ້າຍປະຊາຊົນຂອງຕົນ ຫຼາຍກວ່າ 200 ຄົນອອກຈາກເມືອງ ວູຮານ ຫຼາຍປະເທດກໍໄດ້ຍົກຍ້າຍປະຊາຊົນຂອງຕົນອອກຈາກເມືອງດັ່ງກ່າວ ແລະສາຍການບິນຂອງນາໆຊາດ ໄດ້ໂຈະຖ້ຽວບິນໂດຍກົງໄປຍັງຈີນ ນັກສຶກສາແລກປ່ຽນຄົນນຶ່ງຈາກຢູເຄຣນທີ່ເມືອງວູຮານ ນາງມໍນິກາ ຣຸສຕາໂມວາ ກ່າວຕໍ່ວີໂອເອວ່າ ຜູ້ຄົນຢູ່ໃນເມືອງດັ່ງກ່າວໂດຍທົ່ວໄປແລ້ວແມ່ນຕັ້ງຢູ່ໃນຄວາມສະຫງົບ ແຕ່ທຸກໆຄົນແມ່ນໃສ່ໜ້າກາກ ນາງກ່າວວ່າ ນາງແລະພວກນັກສຶກສາຄົນອື່ນໆ ໄດ້ຖືກກວດກ່ອນທີ່ຈະອອກຈາກເດີ່ນມະຫາວິທະຍາໄລແລະເວລາພວກເຂົາເຈົ້າກັບຄືນມາ